"Rol met my" – op Swakopmund - Health - Erongo
Sunday, August 09th, 2020 13:58:22
"Rol met my" – op Swakopmund
MVA hou pretrit
03 December 2019 | Health
Rosalia Martins-Hausiku; MVA uitvoerende hoof; "Hierdie beserings verg aanpassing tot 'n omgewing wat onverwags verander."
Namibië is berug vir die talle motorongelukke wat op sy paaie voorkom asook die gepaardgaande verlies van lewens. Naas die fisiese gevolge, raak ook die emosionele trauma vir oorlewendes asook hul naasbestaandes.
Hierdie trauma kan egter oorbrug word deur sosialisering en interaksie met individue wat die situasie verstaan.
Die Motorvoertuigongelukfonds (MVA) hou juis om dié rede elke jaar 'n rolstoelpretrit. Hierdie geleentheid is deel van die MVA se korporatiewe maatskaplike beleggingsprogram wat gerig is op rehabilitasie en bewusmaking van die fisiese, sosiale en emosionele uitdagings wat ongelukslagoffers ondervind.
Die geleentheid het vanjaar sy tiende bestaansjaar herdenk, met 25 deelnemers wat in aksie was. Die groep het vanaf die Erongo-streekskantoor na The Dome op Swakopmund gery en toe 'n heerlike vroëe middagete daar geniet.
In 'n mediaverklaring het die MVA gevra vir ekstra waaksaamheid in die komende vakansieseisoen, aangesien motorongelukke juis nou aan die orde van die dag is.
Teen Augustus vanjaar het 323 mense hul lewens op Namibiese paaie verloor – 'n gemiddeld van 43 sterftes per maand. In 2018, is 201 lewens vir ewig verander met mense wat ernstige beserings opgedoen het in motorongelukke.
Me. Rosalia Martins-Hausiku, die MVA se uitvoerende hoof, het by die geleentheid gesê dat die beserings basies alle fasette van die beseerde se lewe raak.
"Hierdie beserings verg aanpassing tot 'n omgewing wat onverwags verander. Baie pasiënte word skielik van ander afhanklik."
Sy het die groep egter aangemoedig om nie hul toestand as 'n agterstand te beskou nie.
"Die MVA se uiteindelike doel is om julle te help om jul daaglikse struwelinge in 'n ander lig te sien sodat julle sinvolle lewens kan lei. Ons wil hê julle moet so gou as moontlik terugkeer na jul werk, jul lewens en so onafhanklik as moontlik wees," het Martins-Hauiku gesê.